text: Vejles borgmester stiller ikke op ved næste kommunalvalg
  10 august 2016 kl. 14.31
  Arne Sigtenbjerggaard (V) borgmester i Vejle genopstiller ikke ved kommunalvalget i 2017. Han bliver som borgmester til valgperioden udløber.
  Efter 24 år i politik og borgmester i 12 år i to kommuner - først i Jelling siden i Vejle - er det slut, fortæller Arne Sigtenbjerggaard til TV SYD
  Han genopstiller ikke til kommunalvalget næse år, men han bliver som borgmester indtil valgperioden udløber 31. dec. 2017.
  - Det har været en svær beslutning. Vejle er en fantastisk kommune at være borgmester i. Men dåbsattesten sladrer. Jeg bliver 65 år, og når næste periode slutter, vil jeg være fyldt 70. Det synes jeg er for længe at blive ved.
  Nu beslutningen er taget, har Vejles borgmester det fint med, at livet som politiker snart er ovre.
  - Jeg glæder mig til selv at få lov til at bestemme over kalenderen. Min kone har gået hjemme i tre og et halvt år på efterløn, og nu synes hun også, at det er på tide, jeg stopper.
  Venstre i Vejle Kommune har opstillingsmøde den 10. oktober. Her afgør man, hvem der nu skal være spidskandidat.
  Hvad Arne Sigtenbjergaard vil bruge sin tid på, når borgmesterperioden er slut i 2017, ved han endnu ikke, men at stoppe arbejdslivet helt, tror han heller ikke vil ske.
  - Jeg har en alder, hvor man måske kan bruge mig til bestyrelsesarbejde. Så måske er det det, fremtiden bringer.
  
  